作者:李華
標題:雲母泉詩
內容:晨登玄石嶺，嶺上寒松聲。朗日風雨霽，高秋天地清。山門開古寺，石竇含純精。洞徹淨金界，夤緣流玉英。澤藥滋畦茂，氣染茶甌馨。飲液盡眉壽，餐和皆體平。瓊漿駐容發，甘露瑩心靈。岱谷謝巧妙，匡山徒有名。願言構蓬蓽，荷鍤引泠泠。訪道出人世，招賢依福庭。此心不能已，寤寐見吾兄。曾結潁陽契，窮年無所成。東西同放逐，蛇豕尚縱橫。江漢阻攜手，天涯萬裡情。恩光起憔悴，西上謁承明。秋色變江樹，相思紛以盈。猿啼巴丘戍，月上武陵城。共恨川路永，無由會友生。雲泉不可忘，何日遂躬耕。